text: Bók er komin í bókahandlarnar, ið nevnist „Andrew W. Sloan – Lív og Læra“. Bókin er í 2 pørtum. Fyrri partur er um lív Andrew Sloans. Í hesum parti eru umleið 80 myndir. Í seinna parti eru 9 fyrilestrar, sum Andrew helt í Ebenezer í 1960. Bókin er umleið 550 síður og kostar 345 kr. Forlagið „Góð Tíðindi“ gevur bókina út, og høvundur er John í Skemmuni.
text: #000002
text: Andrew vaks upp í Tórshavn. Ein av leikbrøðrum hansara var kendi rithøvundurin William Heinesen, og longu á barnaárum góvu teir eitt skifti út blað, ið nevndist „Dreingja tíðindi“.
text: #000004
text: Andrew fór tíðliga úr skúlanum og fór at arbeiða í handlinum hjá Hans Joensen, sum tá var bæði matvøru- og klædnahandil.
text: #000005
text: Í 1917 segði Andrew upp hjá Hans Joensen og fór eins og pápin at virka sum trúboðari. Tá var hann 21 ára gamal. Hann ferðaðist kring oyggjarnar við evangeliinum, og Harrin signaði virki hansara. Fleiri ferðir vitjaði hann eisini grannalond okkara.
text: #000006
text: Andrew var gávuríkur og var við til at seta gongd á ymiskt arbeiði í og út frá samkomunum. Hann var við til at keypa trykkpressu at prenta traktatir og annað við. Hann kom við hugskotinum at hava samfelagsmøtir ímillum samkomurnar. Í 1932 fekk hann í lag at geva sunnudagsskúlablað út. Frá 1952 og fram til hann andaðist, gav hann blaðið „Góð Tíðindi“ út. Hetta blað var sent í hvørt heim í Føroyum.
text: #000008
text: Andrew skrivaði ofta í bløðunum. Var okkurt frammi, sum ikki samsvaraði við læru Bíbliunnar, skrivaði hann ofta rættleiðandi greinar, sum nágreiniliga vístu á, hvat Bíblian lærir. Andrew var altíð sakligur, tá ið hann skrivaði, hóast álopini á hann kundu vera sera persónlig og niðrandi.
text: #000009
text: Andrew og Victor Danielsen fóru at virka sum trúboðarar um somu tíð og virkaðu eisini saman av og á. Andrew var m.a. við til at eggja Victori Danielsen at fara undir at umseta Bíbliuna til føroyskt.
text: #000010
text: Andrew var sera góður bíbliulærari og hirði og ferðaðist alt lívið kring oyggjarnar. Hann vitjaði trúliga samkomur og einstaklingar, og óivað var hetta ein orsøk til blómandi samkomulívið í oyggjum okkara í seinastu øld.
text: #000011